รัสเซียเตือน! กลุ่ม IS เข้ามากบดานในประเทศไทย
ตร.ยัน รัสเซียได้มีการแจ้งเตือนว่ามีกลุ่ม IS เข้ามากบดานในประเทศไทยจริง แต่ยังเป็นแค่การข่าวต้องตรวจข้อเท็จจริงก่อน
4 ธ.ค. 2558

พล.ต.ต.ทรงพล วัธนะชัย รองโฆษกสำนักงานตำรวจแห่งชาติ (สตช.) ยืนยันว่าหนังสือที่ระบุว่า รัสเซียเตือนว่ามีสมาชิกกลุ่ม IS เดินทางเข้ามากบดานในประเทศไทยนั้น เป็นหนังสือที่ออกจากทางกองกำกับการตำรวจสันติบาลจริง ซึ่งเป็นกระบวนการทำงานตามขั้นตอนที่ต้องแจ้งต่อไปยังหน่วยงานที่เกี่ยวข้องให้รับทราบ
อย่างไรก็ดี เนื้อหาในหนังสือเตือนดังกล่าวยังเป็นเพียงแค่ข่าว ยังไม่มีการพิสูจน์ทราบในรายละเอียด ดังนั้นจะต้องขอไปตรวจสอบรายละเอียดข้อเท็จจริงก่อน และได้แจ้งเตือนหน่วยงานที่เกี่ยวข้องไปด้วย